b'\n_START_ARTICLE_\nOrjuus\n_START_SECTION_\nEtymologia\n_START_PARAGRAPH_\nOrja tulee arjalaisten kielten miest\xc3\xa4, ihmist\xc3\xa4 tai meik\xc3\xa4l\xc3\xa4ist\xc3\xa4 tarkoittavasta sanasta arya (arja). Mahdollisesti joillakin suomalais-ugrilaisilla ryhmill\xc3\xa4 on ollut arjalaiskielisi\xc3\xa4 sotavankeja, orjia tai palvelijoita, joita on kutsuttu n\xc3\xa4iden omalla nimell\xc3\xa4. Alkuper\xc3\xa4inen latinankielinen orja-sana, servus, alkoi varhaiskeskiajalla tarkoittaa maaorjuutta ja germaanisten ja romaanisten kielten orjaa tarkoittavat sanat (engl. slave, ruots. slav, saks. Sklave, ransk. esclave) johdettiin slaaveista, jotka muodostivat keskiajan Euroopan orjien suurimman etnisen ryhm\xc3\xa4n.\n_START_SECTION_\nOrjuus nykyp\xc3\xa4iv\xc3\xa4n\xc3\xa4\n_START_PARAGRAPH_\nOrjuus on kaikkialla maailmassa virallisesti kielletty, viimeisen\xc3\xa4 sen kielsi Mauritania vuonna 1981. Rikos orjuus on ollut kaikkialla maailmassa vuodesta 2007, jolloin Mauritania lis\xc3\xa4si orjuuden rikoslains\xc3\xa4\xc3\xa4d\xc3\xa4nt\xc3\xb6\xc3\xb6ns\xc3\xa4. Maailmassa on yh\xc3\xa4 arviosta riippuen 21\xe2\x80\x9330 miljoonaa orjaa. Kansainv\xc3\xa4lisen ty\xc3\xb6j\xc3\xa4rjest\xc3\xb6n ILO:n arvio on 21 miljoonaa, SumAll-j\xc3\xa4rjest\xc3\xb6n arvio 27 miljoonaa ja Walk Free -s\xc3\xa4\xc3\xa4ti\xc3\xb6n vuoden 2013 arvio 30 miljoonaa. Walk Free sis\xc3\xa4llytt\xc3\xa4\xc3\xa4 laskuihinsa my\xc3\xb6s lapsisotilaat, ihmiskaupan ja -salakuljetuksen my\xc3\xb6t\xc3\xa4 orjuutta vastaavaan asemaan joutuneet ja lapsity\xc3\xb6l\xc3\xa4iset. Suurin osa orjista on pienill\xc3\xa4 perheviljelmill\xc3\xa4 tai kaivoksilla, rakennusty\xc3\xb6mailla tai hikipajoissa. Keskim\xc3\xa4\xc3\xa4r\xc3\xa4inen orjuus kest\xc3\xa4\xc3\xa4 noin kuusi vuotta. Sen j\xc3\xa4lkeen orjuuteen joutuneet joko pakenevat, saavat maksettua velkansa kiskurikorkoineen tai kuolevat._NEWLINE_Nykyisin orjuuden taloudellinen merkitys on maailmanlaajuisesti hyvin marginaalinen. Arvioidaan, ett\xc3\xa4 orjuuden poistaminen maksaisi 10\xe2\x88\x9220 miljardia dollaria. Esimerkiksi Yhdysvalloissa ja Iso-Britanniassa lains\xc3\xa4\xc3\xa4d\xc3\xa4nt\xc3\xb6 vaatii suuryrityksi\xc3\xa4 raportoimaan kerran vuodessa, mit\xc3\xa4 ne ovat tehneet est\xc3\xa4\xc3\xa4kseen orjaty\xc3\xb6voiman k\xc3\xa4yt\xc3\xb6n yrityksess\xc3\xa4\xc3\xa4n._NEWLINE_Orjuuden vastaisia j\xc3\xa4rjest\xc3\xb6j\xc3\xa4 ovat esimerkiksi Anti-Slavery International sek\xc3\xa4 maailman orjuustilanteesta valtioittain raportoiva Walk Free -j\xc3\xa4rjest\xc3\xb6.\n_START_SECTION_\nSuomessa\n_START_PARAGRAPH_\nSuomessa arvioidaan olleen vuoden 2010 tienoilla noin 650\xe2\x88\x92735 orjaa. Luku perustuu ilmitulleisiin tapauksiin vuosina 2009 ja 2010. Suomessa oli 79 viranomaisten tietoon tullutta orjuustapausta vuonna 2010. Vuonna 2009 tapauksia tuli ilmi 64. L\xc3\xa4nsi-Euroopassa on arvioitu, ett\xc3\xa4 viranomaisten tunnistamien orjuustapausten osuus kaikesta orjuudesta on noin 10\xc2\xa0%._NEWLINE_Suomessa olevat orjat joutuvat ty\xc3\xb6skentelem\xc3\xa4\xc3\xa4n muun muassa seksiorjina tai orjina kotitalous- ja maataloust\xc3\xb6iss\xc3\xa4. My\xc3\xb6s etnisiss\xc3\xa4 ravintoloissa on havaittu orjuustapauksia. Ilmitulleisiin tapauksiin liittyy tyypillisesti j\xc3\xa4rjest\xc3\xa4ytynytt\xc3\xa4 kansainv\xc3\xa4list\xc3\xa4 rikollisuutta ja ihmiskauppaa.\n_START_SECTION_\nOrjuuden historia\n_START_PARAGRAPH_\nHistoriallisesti orjuuden on arveltu syntyneen siin\xc3\xa4 vaiheessa, kun maanviljelyksen kehittymisen my\xc3\xb6t\xc3\xa4 tuli kannattavammaksi pakottaa sotavangit ty\xc3\xb6h\xc3\xb6n kuin tappaa heid\xc3\xa4t. Mahdollisesti ensimm\xc3\xa4ist\xc3\xa4 kertaa t\xc3\xa4m\xc3\xa4 tapahtui Mesopotamiassa noin 3000\xc2\xa0eaa., miss\xc3\xa4 sumerilaiset tarvitsivat orjia kasteluj\xc3\xa4rjestelmien rakentamiseen._NEWLINE_Antropologien mukaan orjuus on ollut harvinaisempaa mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4-kuin maanviljelys- tai paimentolaiskulttuureissa. Niin sanotun Murdochin maailmanotannan mukaan orjuutta esiintyi 3\xc2\xa0%:ssa mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4kulttuureista, 43\xc2\xa0%:ssa maanviljelyskulttuureista ja 73\xc2\xa0%:ssa paimentolaiskulttuureista. Kuitenkin varsinaiset \xe2\x80\x9dorjayhteiskunnat\xe2\x80\x9d, joissa talous perustuu laajamittaiseen orjien k\xc3\xa4ytt\xc3\xb6\xc3\xb6n, ovat olleet harvinaisia. T\xc3\xa4m\xc3\xa4nkaltaisia yhteiskuntamalleja on kehittynyt antiikin Kreikassa ja Roomassa sek\xc3\xa4 my\xc3\xb6hemmin uudella ajalla L\xc3\xa4nsi-Intian saaristossa, Pohjois-Amerikan brittil\xc3\xa4isiss\xc3\xa4 siirtokunnissa (my\xc3\xb6hemmin Yhdysvaltain etel\xc3\xa4valtioissa) sek\xc3\xa4 Brasiliassa. Monissa Afrikan valtakunnissa orjia oli puolet tai kolmannes v\xc3\xa4est\xc3\xb6st\xc3\xa4. Viel\xc3\xa4 1930-luvulla Etiopiassa oli arviolta 2 miljoonaa orjaa._NEWLINE_Vuosina 650\xe2\x80\x931905 arabien orjamarkkinoille rahdattiin arviolta 18 miljoonaa afrikkalaista ja Amerikkoihin 7\xe2\x80\x9310 miljoonaa, joista noin 400\xc2\xa0000 Yhdysvaltoihin._NEWLINE_Uudella ajalla laajamittaisin ja vaikutuksiltaan merkitt\xc3\xa4vin orjuuden muoto on ollut er\xc3\xa4ille Amerikan alueille pakolla kuljetettujen afrikkalaisten ja heid\xc3\xa4n j\xc3\xa4lkel\xc3\xa4istens\xc3\xa4 orjuus 1500-luvulta 1900-luvulle saakka. T\xc3\xa4m\xc3\xa4 niin sanottu transatlanttinen orjuus muokkasi merkitt\xc3\xa4v\xc3\xa4sti niin Afrikkaa, Amerikkaa kuin Eurooppaakin ja synnytti merkitt\xc3\xa4v\xc3\xa4n osan my\xc3\xb6hemm\xc3\xa4n teollisuuskapitalismin tarvitsemista p\xc3\xa4\xc3\xa4omista. Orjakauppa vaikutti hyvin kielteisesti Afrikan poliittiseen, taloudelliseen ja yhteiskunnalliseen kehitykseen ja muokkasi merkitt\xc3\xa4v\xc3\xa4sti eurooppalaisia asenteita muita kansoja kohtaan. Orjuutta on pidetty antisemitismin ohella toisena l\xc3\xa4nsimaisen rasismin alkul\xc3\xa4hteist\xc3\xa4.\n_START_SECTION_\nOrjuus antiikin aikana\n_START_PARAGRAPH_\nAntiikin Kreikan ja my\xc3\xb6hemmin viel\xc3\xa4 suuremmassa m\xc3\xa4\xc3\xa4rin Rooman talous perustui paljolti orjaty\xc3\xb6voiman k\xc3\xa4ytt\xc3\xb6\xc3\xb6n. Orjia saatiin varsinkin sotavangeista, mutta my\xc3\xb6s rauhan aikana velkaantuneista ja toisinaan l\xc3\xb6yt\xc3\xb6lapsistakin. Orjien mahdollisesti saamista j\xc3\xa4lkel\xc3\xa4isist\xc3\xa4 tuli my\xc3\xb6s orjia. Ateenassa Solon oli kuitenkin jo 500-luvulla eaa. rajoittanut orjuutta s\xc3\xa4\xc3\xa4t\xc3\xa4m\xc3\xa4ll\xc3\xa4, ettei maksukyvytt\xc3\xb6mi\xc3\xa4 velallisia en\xc3\xa4\xc3\xa4 myyty orjiksi, kuten muualla Kreikassa tehtiin. My\xc3\xb6s Platon ja Aristoteles hyv\xc3\xa4ksyiv\xc3\xa4t orjuuden, Platon tosin sill\xc3\xa4 edellytyksell\xc3\xa4, ettei kreikkalaisia pidetty orjina. Aristoteleen k\xc3\xa4sityksen mukaan jotkut ihmiset olivat \xe2\x80\x9dluonnostaan\xe2\x80\x9d orjia. Toisaalta h\xc3\xa4nen teoksistaan ilmenee selv\xc3\xa4sti, ett\xc3\xa4 jo h\xc3\xa4nen aikanaan orjuudella oli my\xc3\xb6s vastustajia. Kreikassa orja saatettiin my\xc3\xb6s vapauttaa, jolloin h\xc3\xa4nest\xc3\xa4 tuli is\xc3\xa4nt\xc3\xa4\xc3\xa4ns\xc3\xa4 edelleen kunniavelassa oleva apeleutheros (vapautettu)._NEWLINE_Kreikan orjat olivat teoriassa herransa omaisuutta, mutta k\xc3\xa4yt\xc3\xa4nn\xc3\xb6ss\xc3\xa4 he nauttivat lain suojaa. Asultaan he eiv\xc3\xa4t eronneet vapaista kansalaisista, ja he tekiv\xc3\xa4t osittain samoja arkit\xc3\xb6it\xc3\xa4 kuin vapaatkin. Akropoliin rakennust\xc3\xb6iden kirjanpito osoittaa, ett\xc3\xa4 orjille maksettiin samaa palkkaa kuin vapaille. Mahdollisesti palkka kuitenkin meni orjan omistajalle. Erityinen ryhm\xc3\xa4 oli valtion orjat, joita oli virkailijoina, sihteerein\xc3\xa4, vanginvartijoina ja jopa poliiseina. Kaikkein huonoimmassa asemassa olleet orjat ty\xc3\xb6skenteliv\xc3\xa4t kaivoksissa, joissa kuolleisuus oli niin suurta, ettei hengiss\xc3\xa4 selvi\xc3\xa4minen ollut todenn\xc3\xa4k\xc3\xb6ist\xc3\xa4. Kaivoksissa k\xc3\xa4ytettiin laajasti lapsity\xc3\xb6voimaa. Ateenassa ei ollut orjakapinoita, mutta Spartassa tapahtui heloottikapina._NEWLINE_My\xc3\xb6s juutalaisessa kulttuurissa k\xc3\xa4ytettiin orjia, ja Vanhassa testamentissa annetaan orjien asemaa koskevia m\xc3\xa4\xc3\xa4r\xc3\xa4yksi\xc3\xa4, esimerkiksi \xe2\x80\x9dJos joku ly\xc3\xb6 orjaansa tai orjatartaan kepill\xc3\xa4 ja t\xc3\xa4m\xc3\xa4 kuolee siihen paikkaan, ly\xc3\xb6j\xc3\xa4 on ansainnut rangaistuksen. Mutta jos orja pysyy hengiss\xc3\xa4 p\xc3\xa4iv\xc3\xa4n tai kaksi, is\xc3\xa4nt\xc3\xa4\xc3\xa4 \xc3\xa4lk\xc3\xb6\xc3\xb6n rangaistako; onhan orja h\xc3\xa4nen omaisuuttaan.\xe2\x80\x9d Toisaalta Vanhan testamentin mukaan juutalaiset itsekin olivat aikoinaan olleet orjina Egyptiss\xc3\xa4, kunnes he Mooseksen johdolla poistuivat maasta._NEWLINE_Rooman valtakunnassa oli laaja orjien vapauttamisk\xc3\xa4yt\xc3\xa4nt\xc3\xb6. Orja sai virallisen vapautuksen eli manumission kautta l\xc3\xa4hes t\xc3\xa4ydet kansalaisoikeudet. Vapauttamisaloitteen sai tehd\xc3\xa4 orja itsekin, jos h\xc3\xa4nell\xc3\xa4 oli varaa ostaa itsens\xc3\xa4 vapaaksi. Orja sai ostaa orjatoverinsakin vapaaksi. Vapauttamisesta piti maksaa 5\xc2\xa0%:n vapautusvero. Is\xc3\xa4nt\xc3\xa4 vapautti orjiaan esimerkiksi saadakseen lis\xc3\xa4\xc3\xa4 klienttej\xc3\xa4. My\xc3\xb6s kiitollisuus orjaa kohtaan saattoi olla vapauttamisen syy, esimerkiksi imett\xc3\xa4jien tai kotiopettajien tapauksessa. Vapautetulla orjalla oli tiettyj\xc3\xa4 velvollisuuksia (kunniavelka) entist\xc3\xa4 is\xc3\xa4nt\xc3\xa4\xc3\xa4ns\xc3\xa4 kohtaan, varsinkin jos h\xc3\xa4n j\xc3\xa4i samaan talouteen, mutta vapautettujen lapset olivat t\xc3\xa4ysin vapaita. Orjien vapauttaminen oli laajimmillaan ensimm\xc3\xa4isell\xc3\xa4 vuosisadalla eaa. Houkuttimena oli esimerkiksi oikeus ilmaiseen valtion leip\xc3\xa4\xc3\xa4n, joka kuului kansalaisille. P\xc3\xa4invastaiseen suuntaan asiat kehittyiv\xc3\xa4t Konstantinuksen kaudella 300-luvulla jaa., jolloin perheet joutuivat myym\xc3\xa4\xc3\xa4n lapsiaan orjiksi selviyty\xc3\xa4kseen veroistaan. Rooman valtakunnan hajottua ja sen oikeusj\xc3\xa4rjestelm\xc3\xa4n murtuessa varsinainen orjuus v\xc3\xa4hitellen l\xc3\xa4hes h\xc3\xa4visi Euroopasta, mutta sen tilalle tuli erilaisia lievempi\xc3\xa4 herruuden ja alamaisuuden muotoja. T\xc3\xa4m\xc3\xa4 kehitys kesti vuosisatoja, eik\xc3\xa4 sen syist\xc3\xa4 vallitse yksimielisyytt\xc3\xa4. Tunnetuimpia n\xc3\xa4ist\xc3\xa4 alamaisuuden muodoista on feodaalinen maaorjuus.\n_START_SECTION_\nOrjuus islamilaisessa maailmassa\n_START_PARAGRAPH_\nMuhammed oli orjanomistaja. Islamin \xc5\xa1aria-laki sis\xc3\xa4lt\xc3\xa4\xc3\xa4 paljon s\xc3\xa4\xc3\xa4nt\xc3\xb6j\xc3\xa4 orjien hankkimisesta ja kohtelusta. Arvostetut hadith-kokoelmat sis\xc3\xa4lt\xc3\xa4v\xc3\xa4t jopa tuhansia mainintoja orjista.  _NEWLINE_Keskiaikainen \xc5\xa1ariak\xc3\xa4sikirja Umdat al-Salik kertoo joistakin Muhammedin antamista ohjeista. Kirjan mukaan \xe2\x80\x9dvalloitetun maan naiset ja lapset ovat saalista ja orjia\xe2\x80\x9d. Kaikki kuuluu ensin imaamille, ja kun h\xc3\xa4n on ottanut oman viidenneksen osuutensa, loput annetaan niille sotilaille, jotka ovat osallistuneet sotaan (k32.1) Jos is\xc3\xa4 ja \xc3\xa4iti on otettu orjiksi, my\xc3\xb6s kaikki lapset ovat orjia, sill\xc3\xa4 orjuus periytyy. Orjat ja orjattaret ovat heid\xc3\xa4n is\xc3\xa4nt\xc3\xa4ns\xc3\xa4 omaisuutta ja h\xc3\xa4n voi kohdella heit\xc3\xa4 haluamallaan tavalla. Orjan tyytyv\xc3\xa4isyydell\xc3\xa4 ei ole v\xc3\xa4li\xc3\xa4 (k32.2). Joka omistaa orjattaren voi k\xc3\xa4ytt\xc3\xa4\xc3\xa4 h\xc3\xa4nt\xc3\xa4 mielens\xc3\xa4 mukaan seksuaaliseen nautintoon. Orjattaren seksuaalinen tyydyttyminen ei ole t\xc3\xa4rke\xc3\xa4\xc3\xa4. Is\xc3\xa4nt\xc3\xa4 saa my\xc3\xb6s lainata orjatartaan toiselle miehelle seksuaalista kanssak\xc3\xa4ymist\xc3\xa4 varten ilman orjattaren suostumusta (k32.3)._NEWLINE_Orjilla oli \xc5\xa1arian mukaan omaisuuteen, perint\xc3\xb6\xc3\xb6n ja ihmisarvoiseen kohteluun liittyvi\xc3\xa4 rajoitettuja oikeuksia. Heille oli esimerkiksi tarjottava riitt\xc3\xa4v\xc3\xa4 yll\xc3\xa4pito, terveydenhoitoa ja tukea vanhuudessa. Islamilainen tuomari, qadi, saattoi velvoittaa omistajan vapauttamaan orjansa, mik\xc3\xa4li n\xc3\xa4it\xc3\xa4 velvollisuuksia ei t\xc3\xa4ytetty. _NEWLINE_Islamilaisten oikeusoppineiden mukaan ihmisen perustila oli vapaus. Laink\xc3\xa4yt\xc3\xb6n mukaan orjana sai sen takia pit\xc3\xa4\xc3\xa4 vain ihmist\xc3\xa4, jonka molemmat vanhemmat olivat orjia tai joka oli otettu saaliiksi sodassa. J\xc3\xa4lkimm\xc3\xa4ist\xc3\xa4 m\xc3\xa4\xc3\xa4r\xc3\xa4yst\xc3\xa4 venytettiin niin, ett\xc3\xa4 sen nojalla orjia tuotiin my\xc3\xb6s rauhan aikana ei-islamilaisesta maailmasta (d\xc4\x81r al-\xe1\xb8\xa5arb, sodan talo) vedoten jatkuvaan jihadiin sit\xc3\xa4 vastaan. _NEWLINE_Vapaiden muslimien orjuuttamista ensin rajoitettiin ja lopulta se kiellettiin, vaikka kieltoa ei aina noudatettu. Orjuuttamisperusteita koskevilla rajoituksilla oli laaja vaikutus orjakauppaan: orjien saatavuus yhteiskunnan sis\xc3\xa4lt\xc3\xa4 vaikeutui, jolloin orjien tuonti ulkopuolelta kasvoi. Laajamittainen kansainv\xc3\xa4linen orjakauppa saikin alkunsa p\xc3\xa4\xc3\xa4asiassa islamilaisista maista. Muslimeita ei saanut periaatteessa orjuuttaa, mutta sunnit ja \xc5\xa1iiat tekiv\xc3\xa4t toistensa kohdalla poikkeuksen._NEWLINE_Koraani toteaa, ett\xc3\xa4 "Hurskautta on lunastaa orjia vapaaksi" ( 2:177). Ibn Hishamin el\xc3\xa4m\xc3\xa4kerran mukaan Muhammedin varakas kumppani Abu Bakr lunasti tai vahtoi orjia vapaaksi, mutta he olivat aina muslimeita, joita orjanomistaja oli kohdellut kaltoin. Abu Bakria moitittiin siit\xc3\xa4, ett\xc3\xa4 h\xc3\xa4n vapautti vain heikkoja orjia. Orjien vapauttaminen saattoikin olla keino p\xc3\xa4\xc3\xa4st\xc3\xa4 eroon hy\xc3\xb6dytt\xc3\xb6miksi tulleista orijista, jotka aiheuttivat vain kustannuksia.\n_START_SECTION_\nOrjien hankkiminen Afrikasta\n_START_PARAGRAPH_\nArabit hankkivat orjia erityisesti Saharan etel\xc3\xa4puolisesta Afrikasta, ja on arvioitu, ett\xc3\xa4 islamilaisen maailman orjiksi kuljetettiin vuosina 650\xe2\x80\x931900 yht\xc3\xa4 suuri m\xc3\xa4\xc3\xa4r\xc3\xa4 afrikkalaisia kuin l\xc3\xa4nsimaiden siirtokuntiin Atlantin yli 1500-luvulta alkaen eli arviolta 14 miljoonaa. Kaupungeissa orjat olivat enimm\xc3\xa4kseen kotitalous- tai sotilasorjia. Lains\xc3\xa4\xc3\xa4d\xc3\xa4nn\xc3\xb6n ja moraalik\xc3\xa4sitysten mukaan naisten orjuuttaminen seksiorjaksi oli sallittua. Miespuolisia orjia, erityisesti nuoria poikia, kastroitiin eunukeiksi kuten muissakin ymp\xc3\xa4r\xc3\xb6iviss\xc3\xa4 yhteiskunnissa, esimerkiksi Bysantin-valtakunnassa. Parhaassa asemassa olivat sotilasorjat, jotka yleens\xc3\xa4 vapautettiin jossakin uran vaiheessa, ja esiintyjiksi kuten laulajiksi ja runoilijoiksi koulutetut orjat. Maaseudun maatalous-, kaivos- ja muuta ruumiillista ty\xc3\xb6t\xc3\xa4 tekev\xc3\xa4t orjat olivat huonommassa asemassa. Esimerkiksi Saharan suolakaivoksiin t\xc3\xb6ihin joutuneet kuolivat yleens\xc3\xa4 viiden vuoden kuluessa. Suurin osa keskiaikaisen islamilaisen maailman kirjallisuudesta kuvaa kaupunkiel\xc3\xa4m\xc3\xa4\xc3\xa4, mik\xc3\xa4 on saattanut v\xc3\xa4\xc3\xa4rist\xc3\xa4\xc3\xa4 k\xc3\xa4sityst\xc3\xa4 orjien asemasta._NEWLINE_Islamilainen orjakauppa oli eritt\xc3\xa4in kannattavaa. Orjia kuljetettiin satojen vuosien ajan Saharan halki, ja h\xc3\xa4ik\xc3\xa4ilem\xc3\xa4tt\xc3\xb6m\xc3\xa4t orjakauppiaat saattoivat ansaita omaisuuksia. V\xc3\xa4hitellen orjakauppa keskittyi nykyisen Kenian ja Tansanian alueille. Virallisissa tilastoissa It\xc3\xa4-Afrikan orjakaupan arvoksi laskettiin yli tonni kultaa vuodessa. Orjat hankittiin ry\xc3\xb6st\xc3\xa4m\xc3\xa4ll\xc3\xa4 heit\xc3\xa4 kyl\xc3\xa4 kyl\xc3\xa4lt\xc3\xa4. Suuria alueita autioitui n\xc3\xa4iden takia. Varsinkin naisorjista oli kova kysynt\xc3\xa4 islamilaisessa maailmassa, kun taas eurooppalaiset suosivat isokokoisia miesorjia.\n_START_SECTION_\nEurooppalaiset orjat\n_START_PARAGRAPH_\n800- ja 900 luvulta alkaen viikingit myiv\xc3\xa4t orjia islamilaiseen al-Andalusiin, jossa tarvittiin muun muassa orjasotilaita.  Islamilaisessa Espanjassa oli laaja kysynt\xc3\xa4 my\xc3\xb6s eunukeille. T\xc3\xa4t\xc3\xa4 varten Ranskan Verdunissa oli kastraatiokeskus. Orjakauppa oli laaja ilmi\xc3\xb6 Euroopassa 1100-luvulle asti, mutta loppui l\xc3\xa4nness\xc3\xa4 1200-luvulla. Id\xc3\xa4ss\xc3\xa4 se kuitenkin jatkui. Orjakaupan p\xc3\xa4\xc3\xa4virta kulki Krimilt\xc3\xa4 Anatoliaan, Persiaan ja Keski-Aasiaan._NEWLINE_Suomalaisten kauppaaminen orjiksi suuntautui it\xc3\xa4isiin islamilaisiin maihin Volgan ja Mustanmeren kautta. Ven\xc3\xa4j\xc3\xa4ll\xc3\xa4 orjuus lakkautettiin vuonna 1725, mutta islamilaisessa id\xc3\xa4ss\xc3\xa4 se jatkui. _NEWLINE_1500- ja 1800-luvun v\xc3\xa4lisen\xc3\xa4 aikana Pohjois-Afrikan muslimimaihin kaapattiin orjiksi yli miljoona eurooppalaista. Osa n\xc3\xa4ist\xc3\xa4 vapautui lunnaita vastaan, osa taas p\xc3\xa4\xc3\xa4tyi kaleeriorjiksi ja monet naiset seksiorjiksi. Kaappausretket ulottuivat aina Islantiin saakka. Eurooppalaiset hallitsijat maksoivat suojelurahaa orjakaappausten est\xc3\xa4miseksi, mik\xc3\xa4 ei kuitenkaan lopettanut niit\xc3\xa4. Eurooppalaisten orjuutus loppui vasta Yhdysvaltain, Britannian ja Ranskan sotatoimiin 1800-luvun alussa._NEWLINE_Turkkilaiset, afganistanilaiset muslimit valtasivat 1000-luvulta alkaen Intian hindukuningaskuntia ja ottivat runsaasti sotavankeja orjiksi, joista osa siirrettiin l\xc3\xa4nteen. Romaniv\xc3\xa4est\xc3\xb6 on er\xc3\xa4\xc3\xa4n teorian mukaan per\xc3\xa4isin Mahmud Ghaznilaisen Pohjois-Intian valloituksen yhteydess\xc3\xa4 ottamista hindusotavangeista. Suuria Intian alueita hallinneet muslimi-imperiumit Delhin sulttaanikunta (1200\xe2\x80\x931500-luvut) ja Suurmogulien valtakunta (1500\xe2\x80\x931700-luvut) pitiv\xc3\xa4t orjia. Arkkitehtuuristaan tunnetussa suurmogulien valtakunnassa oli satoja tuhansia orjia._NEWLINE_Osmanien valloittamista Balkanin maista ja Unkarista osa veroista ker\xc3\xa4ttiin orjina. Verok\xc3\xa4yt\xc3\xa4nt\xc3\xb6\xc3\xa4 nimitettiin nimell\xc3\xa4 devshirme. P\xc3\xa4\xc3\xa4asiallisesti verot koostuivat 7\xe2\x80\x9314-vuotiaista pojista. My\xc3\xb6hempin\xc3\xa4 vuosisatoina devshirme ulotettiin Kreikkaan ja Unkariin. Dev\xc5\x9firme-j\xc3\xa4rjestelm\xc3\xa4n kautta tulikin suurin osa osmannivaltakunnan hallintovirkamiehist\xc3\xa4 ja janitsaarijoukkojen taistelijoista, ja joitakin balkanilaisia nousi j\xc3\xa4rjestelm\xc3\xa4n kautta osmanihovissa merkitt\xc3\xa4viin asemiin._NEWLINE_Osmanien valtakunnan sulttaanin henkivartiokaarti eli janitsaarit koostui yksinomaan kristityist\xc3\xa4 sotavangeista ja orjista. N\xc3\xa4m\xc3\xa4 joukot muodostettiin 1330-luvulla, ja ne toimivat pitk\xc3\xa4\xc3\xa4n osmanien vakituisena armeijana. Janitsaareilla oli voimakas yhteenkuuluvuuden tunne, ja joukot olivat arvostettu ja vaikutusvaltainen ryhm\xc3\xa4. Hallinnossa k\xc3\xa4ytettiin my\xc3\xb6s yleisesti orjia, ja 1700-luvulla valtaosa \xe2\x80\x9dL\xc3\xa4hettien koulun\xe2\x80\x9d oppilaista oli eurooppalaisia orjia. Suurin osa valtakunnan hallintovirkamiehist\xc3\xb6st\xc3\xa4 ja maaherroista oli kyseisen koulun entisi\xc3\xa4 oppilaita. Osmanivaltakunnan orjuus lopetettiin 1800-luvulla, janitsaarijoukot hajotettiin 1826. Toinen esimerkki korkeaan asemaan nousseista sotilasorjista olivat mamelukit, jotka olivat enimm\xc3\xa4kseen islamiin k\xc3\xa4\xc3\xa4ntyneit\xc3\xa4 orjiksi hankittuja ei-muslimeja. He hallitsivat Intiaa 1200-luvulla ja Egypti\xc3\xa4 1250\xe2\x80\x931517. Orjasotilaiden k\xc3\xa4ytt\xc3\xb6 muslimimaissa johtui siit\xc3\xa4, ett\xc3\xa4 hallitsijat n\xc3\xa4in yrittiv\xc3\xa4t v\xc3\xa4hent\xc3\xa4\xc3\xa4 riippuvuuttaan klaaneista. Klaaniyhteiskunnissa niiden taholta tuleva kaappausvaara oli aina todellinen. Seuauksena oli kuitenkin usein se, ett\xc3\xa4 valla kaappaajina olivatkin orjasotilaat.\n_START_SECTION_\nMuslimimaiden orjuuden lopettaminen\n_START_PARAGRAPH_\n1800-luvulla ensin Britannia ja my\xc3\xb6hemmin muutkin l\xc3\xa4nsimaat alkoivat painostaa muslimimaita lopettamaan orjakaupan ja orjuuden. Kansainv\xc3\xa4list\xc3\xa4 orjakauppaa vastustavat toimet tuottivat tulosta, ja osmanihallitsijat liittyiv\xc3\xa4t orjuuden vastaiseen toimintaan. Orjuuden lakkauttamista vastustivat kuitenkin arabiyhteiskunnissa muun muassa uskonoppineet, mik\xc3\xa4 hidasti sen lakkauttamista. Arabian niemimaan maista orjuus kiellettiin Qatarissa 1952, Jemenin arabitasavallassa 1962, Saudi-Arabiassa 1962, Arabiemiirikunnissa 1963, Etel\xc3\xa4-Jemeniss\xc3\xa4 1967 ja Omanissa 1970.\n_START_SECTION_\nOrjakauppa\n_START_PARAGRAPH_\nSuomea koskeneesta keskiajan orjakaupasta tiedettiin pitk\xc3\xa4\xc3\xa4n hyvin v\xc3\xa4h\xc3\xa4n. It\xc3\xa4-Suomen yliopiston professori Jukka Korpela l\xc3\xb6ysi kuitenkin uutta tietoa tutkimalla tarkemmin slaavilaisissa sotakronikoissa mainittujen ihmisry\xc3\xb6st\xc3\xb6jen mittasuhteita matkakertomuksista, diplomaattisista l\xc3\xa4hteist\xc3\xa4, ven\xc3\xa4l\xc3\xa4isist\xc3\xa4 kronikoista, sotakirjoituksista ja orjakaupan keskusten kirjanpidoista. H\xc3\xa4n julkaisi tutkimuksensa Suomea koskeneesta orjakaupasta vuonna 2014._NEWLINE_Ensimm\xc3\xa4iset merkinn\xc3\xa4t suomalaisista orjakaupan uhreina olivat viikingeilt\xc3\xa4 1100-luvulta. Novgorodin suurvaltakunnan sotap\xc3\xa4\xc3\xa4llik\xc3\xb6t hy\xc3\xb6kk\xc3\xa4siv\xc3\xa4t Suomeen noin kerran vuosikymmeness\xc3\xa4 vuosina 1300\xe2\x80\x931500. Yleisimmin orjat vangittiin etel\xc3\xa4isest\xc3\xa4 Suomesta ja Ven\xc3\xa4j\xc3\xa4n Karjalasta, mutta orjanhakumatkojen tiedet\xc3\xa4\xc3\xa4n ulottuneen Lappiin ja Pohjanmaalle asti. Suomalaisorjat kuljetettiin kauppareittej\xc3\xa4 pitkin nykytietojen mukaan useimmiten Novgorodiin ja Volgan varrella sijaitsevaan Kazaniin, jossa heit\xc3\xa4 myytiin eteenp\xc3\xa4in. Keskiajalla oli tapana, ett\xc3\xa4 omaiset saivat ostaa ry\xc3\xb6stetyn sukulaisensa vapaaksi. Jos he eiv\xc3\xa4t siihen kyenneet, orja vietiin myyt\xc3\xa4v\xc3\xa4ksi muualle. Nuoret miehet joutuivat pakkoty\xc3\xb6h\xc3\xb6n._NEWLINE_P\xc3\xa4\xc3\xa4asiassa vain lapset p\xc3\xa4\xc3\xa4tyiv\xc3\xa4t kauemmas. Koska suomalaiset olivat pakanoita, heid\xc3\xa4t voitiin myyd\xc3\xa4 sek\xc3\xa4 islaminuskoisiin ett\xc3\xa4 kristittyihin maihin, sill\xc3\xa4 muslimit eiv\xc3\xa4t voineet orjuuttaa toisia muslimeja eiv\xc3\xa4tk\xc3\xa4 kristityt toisia kristittyj\xc3\xa4. Pakanoita taas asui keskiajalla en\xc3\xa4\xc3\xa4 pohjoisilla syrj\xc3\xa4seuduilla. Joskus itsens\xc3\xa4 saattoi pelastaa orjuutuksesta k\xc3\xa4\xc3\xa4ntym\xc3\xa4ll\xc3\xa4 kristityksi. Tiedossa olevat orjakaupan ketjut ulottuivat Suomesta pisimmill\xc3\xa4\xc3\xa4n T\xc5\xa1et\xc5\xa1eniaan. Kuitenkin Ven\xc3\xa4j\xc3\xa4n ja Keski-Aasian orjakaupan verkosto ulottui jopa Goalle ja Malediiveille asti. Erityisen haluttuja olivat vaaleahiuksiset, sinisilm\xc3\xa4iset pikkutyt\xc3\xb6t- ja pojat. Erikoisen v\xc3\xa4rins\xc3\xa4 takia useat sadat lapset p\xc3\xa4\xc3\xa4tyiv\xc3\xa4t \xe2\x80\x9dluksusorjiksi\xe2\x80\x9d V\xc3\xa4limerelle, Keski-Aasiaan tai L\xc3\xa4hi-Id\xc3\xa4n alueiden suurvaltoihin._NEWLINE_Persiassa ja Keski-Aasiassa keskiajan yhteiskunnat perustuivat klaaneihin. Hallitsijat halusivat v\xc3\xa4ltt\xc3\xa4\xc3\xa4 hallintonsa riippuvuutta paikallisista asukkaista, joten he hankkivat orjamarkkinoilta orjia virkamiehiksi ja sotilasjohtoon. Persiassa sotilaseliittikin oli keskiajalla orjia. Mik\xc3\xa4li suomalaisia poikia on p\xc3\xa4\xc3\xa4tynyt Persiaan, he ovat olleet kalliita ja saaneet todenn\xc3\xa4k\xc3\xb6isesti koulutuksen ja p\xc3\xa4\xc3\xa4tyneet hyviin teht\xc3\xa4viin. Tyt\xc3\xb6t puolestaan olisivat p\xc3\xa4\xc3\xa4tyneet haaremeihin sulttaanien vaimoiksi. Yksitt\xc3\xa4isten Suomesta orjaksi joutuneiden henkil\xc3\xb6iden kohtaloista tai m\xc3\xa4\xc3\xa4r\xc3\xa4np\xc3\xa4ist\xc3\xa4 ei ole kuitenkaan ole l\xc3\xb6ytynyt s\xc3\xa4ilyneit\xc3\xa4 merkint\xc3\xb6j\xc3\xa4._NEWLINE_Orjakauppa oli taloudellisesti kannattavaa, sill\xc3\xa4 orjan hinta kasvoi jopa monituhatkertaiseksi matkan varrella. Er\xc3\xa4\xc3\xa4n asiakirjan mukaan Karjalasta pystyi ostamaan vaalean suomalaistyt\xc3\xb6n viidell\xc3\xa4 altynill\xc3\xa4, joka on muinainen ven\xc3\xa4l\xc3\xa4inen valuutta, ja h\xc3\xa4net voi myyd\xc3\xa4 orjamarkkinoilla 200 ruplalla, mik\xc3\xa4 vastaa 6\xc2\xa0666 altyni\xc3\xa4._NEWLINE_1560-luvulla tataarit vangitsivat joitakin satoja suomalaisia._NEWLINE_Keskiajan lis\xc3\xa4ksi ven\xc3\xa4l\xc3\xa4iset ry\xc3\xb6stiv\xc3\xa4t suomalaisia orjiksi itselleen ja kaupattaviksi viel\xc3\xa4 1700-luvun isovihankin aikana arviolta 20\xc2\xa0000\xe2\x80\x9330\xc2\xa0000. Heit\xc3\xa4 k\xc3\xa4ytettiin peltot\xc3\xb6iss\xc3\xa4 ja palvelijoina ja myytiin muslimeille. Lapsista ja vaaleista naisista saattoi saada hyv\xc3\xa4n hinnan, poikia kastroitiin eunukeiksi. Ven\xc3\xa4j\xc3\xa4ll\xc3\xa4 orjuus kiellettiin vuonna 1725 ja maaorjuus vuonna 1863.\n_START_SECTION_\nKristinusko ja orjuus\n_START_PARAGRAPH_\nPapit, kirkot ja luostarit omistivat orjia. Pakanoita, kerettil\xc3\xa4isi\xc3\xa4 ja toisten uskontojen edustajia sai pit\xc3\xa4\xc3\xa4 orjana koko keskiajan. Vuonna 922 katolinen kirkko kielsi viem\xc3\xa4st\xc3\xa4 kristittyj\xc3\xa4 orjia ei-kristillisiin maihin ja v\xc3\xa4hitellen kristillisten orjien pito tuli muutenkin ongelmaiseksi._NEWLINE_Raamatussa Paavali ja Pietari k\xc3\xa4skivat orjia tottelemaan herrojaan, Paavalin mukaan kuin Kristusta. Taas toisaalta Raamatussa opetetaan, ett\xc3\xa4 orjat ja vapaat ovat Kristuksen edess\xc3\xa4 samanarvoisia.\n_START_SECTION_\nKansainv\xc3\xa4liset sopimukset ja julistukset\n_START_PARAGRAPH_\nJo vuonna 1890 Brysseliss\xc3\xa4 pidettiin kansainv\xc3\xa4linen kongressi, jossa laaditun asiakirjan asiakirjan laatijat ilmoittivat vakavasti aikovansa saada orjakaupan Afrikassa loppumaan. Vuonna 1926 Kansainliitto sai aikaan orjuutta koskevan kansainv\xc3\xa4lisen yleis\xc2\xadsopimuksen, jonka tarkoituksena oli t\xc3\xa4ydellisesti lopettaa orjuus kaikissa muodoissaan samoin kuin kaikki maitse tai meritse tapahtuva orjakauppa._NEWLINE_YK:n vuonna 1948 laatiman Ihmis\xc2\xadoikeuksien yleis\xc2\xadmaailmallisen julistuksen 4. artiklassa tuomitaan orjuus ja orja\xc2\xadkauppa kaikissa muodoissaan ja sanotaan, ett\xc3\xa4 ket\xc3\xa4\xc3\xa4n ei saa pit\xc3\xa4\xc3\xa4 orjana tai orjuutettuna. Sen kanssa yht\xc3\xa4\xc2\xadpit\xc3\xa4v\xc3\xa4sti orjuus ja orja\xc2\xadkauppa kiellettiin my\xc3\xb6hemmin my\xc3\xb6s Kansalais- ja poliittisia oikeuksia koskevassa yleis\xc2\xadsopimuksessa._NEWLINE_Euroopassa orjuus ja orjuuden kaltainen pakkoty\xc3\xb6 on kielletty my\xc3\xb6s muun muassa Euroopan ihmis\xc2\xadoikeus\xc2\xadsopimuksessa.'